དྲིས་ལན།སྤྱིར་སྒྲུང་གཏམ་ནི་གཏམ་རྒྱུད་ཀྱི་ཆ་དང་སྙན་ངག་གི་ཆ།ལྷུག་རྩོམ་གྱི་ཆ།ཟློས་གར་གྱི་ཆ་སོགས་ཡོངས་འདུས་ཀྱི་རྩོམ་ལུས་ཤིག་རེད་ཅིང་།དེ་དག་ལས་ཀྱང་མི་སྣའི་སེམས་ཁམས་གཟབ་འབྲི་དང་སྣང་བརྙན་གསར་བཞེངས་བྱེད་པ་གཙིགས་ཆེན་དུ་འཛིན་པའི་གཏམ་རྒྱུད་རང་བཞིན་གྱི་རྩོམ་ལུས་དེ་རེད།དེ་བས་དོན་གྲུབ་རྒྱལ་གྱིརྐང་ལམ་ཕྲ་མོནི་མི་སྣའི་སྣང་བརྙན་གསར་བཞེངས་དང་གཏམ་རྒྱུད་ཀྱི་བྱུང་རིམ་གཙོ་གནད་དུ་བཟུང་མེད་པར་རང་སེམས་ཀྱི་བརྩེ་དུང་ཕྱིར་སྤྲོ་བ་དེ་འབུར་དུ་ཐོན་པས་དུང་བརྗོད་ལྷུག་རྩོམ་གྱི་གྲས་སུ་འཇོག་དགོས་པ་སྨོས་མེད་རེད།ང་ལ་མཚོན་ན་ཚེ་རིང་དོན་གྲུབ་དང་ལྷ་བྱམས་རྒྱལ་གྱི་སྒྲུང་གཏམ་ལ་ལྟ་བར་ཧ་ཅང་དགའ་ཞིང་།ཁོང་གཉིས་ཀྱི་སྒྲུང་གཏམ་དག་ཏུ་ཕྱོགས་དུ་མ་ནས་ཐབས་བརྒྱ་ཇུས་སྟོང་གིས་སྣང་བརྙན་སློང་སྐྲུན་གྱི་ཕྱོགས་ལ་ཤུགས་བསྒྲིམས་པ་ཧ་ཅང་བཟང་འདུག་སྙམ་གྱིན་ཡོད།ངས་བལྟས་ན།སྤྱིར་སྒྲུང་གཏམ་ལ་ལྷུག་བརྗོད་མེད་དུ་མི་རུང་མོད།ཡིན་ནའང་སྒྲུང་གཏམ་གྱི་ལྷུག་བརྗོད་དེ་ནི་ངེས་པར་སྣང་བརྙན་གསར་བཞེངས་བྱེད་པའི་ཐད་ལ་གཞོལ་ཡོད་པ་རེད།དེ་མ་གཏོགས་གསར་འགྱུར་བཤད་པ་ལྟ་བུའི་སྟབས་བདེའི་ངོ་སྤྲོད་ཙམ་མམ།སྣང་བརྙན་ཅི་ཡང་མེད་པ་ཞིག་ཡིན་ཚེ་སྤྱིར་བཏང་གི་གཏམ་རྒྱུད་ཙམ་དུ་གྱུར་པ་རེད།